CELEX: 32018D0789
Language: hu
Date: 2018-05-25 00:00:00
Title: A Tanács (EU) 2018/789 végrehajtási határozata (2018. május 25.) Magyarországnak a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésére történő felhatalmazásáról

31.5.2018   
            
            
               HU
            
            
               Az Európai Unió Hivatalos Lapja
            
            
               L 134/10
            
         A TANÁCS (EU) 2018/789 VÉGREHAJTÁSI HATÁROZATA
   (2018. május 25.)
   Magyarországnak a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésére történő felhatalmazásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
   tekintettel az Európai Bizottság javaslatára,
   mivel:
   
               (1)
            
            
               A 2006/112/EK irányelv 193. cikkével összhangban, főszabályként az adóztatandó termékértékesítést vagy szolgáltatást végző adóalany köteles megfizetni az adóhatóságoknak a hozzáadottérték-adót (héa).
            
         
               (2)
            
            
               A Bizottságnál 2017. július 13-án iktatott levelében Magyarország felhatalmazást kért arra, hogy a 2006/112/EK irányelv 193. cikkétől eltérő intézkedést (a továbbiakban: különös intézkedés) vezethessen be a felszámolási vagy bármely más fizetésképtelenségi eljárás hatálya alatt álló adóalanyok által teljesített bizonyos értékesítések vagy szolgáltatásnyújtások esetében a héa megfizetéséért felelős személy vonatkozásában.
            
         
               (3)
            
            
               A 2006/112/EK irányelv 395. cikke (2) bekezdése második albekezdésének megfelelően a Bizottság 2018. január 15-én kelt levelében továbbította a Magyarország által benyújtott kérelmet a többi tagállam részére. A Bizottság 2018. január 16-án kelt levelében értesítette Magyarországot arról, hogy a kérelem elbírálásához szükséges valamennyi információnak birtokában van.
            
         
               (4)
            
            
               Magyarország szerint a felszámolási vagy más fizetésképtelenségi eljárás hatálya alatt álló adóalanyok gyakran nem teljesítik héafizetési kötelezettségüket az adóhatóság felé. A vevő ugyanakkor – adólevonási joggal rendelkező adóalanyként – a rá áthárított héát levonhatja, ez pedig hátrányosan érinti a költségvetést és a felszámolást finanszírozza. A magyar hatóság olyan csalásokat is tapasztalt, amikor a felszámolás alatt álló vállalkozások fiktív számlákat adtak ki működő vállalkozásoknak, így ez utóbbiak jelentős mértékben csökkentették fizetendő adójukat, a számlakibocsátó általi adófizetés ugyanakkor nem volt biztosított.
            
         
               (5)
            
            
               A 2006/112/EK irányelv 199. cikke (1) bekezdésének g) pontjával összhangban a tagállamok előírhatják, hogy a héa megfizetésére az az adóalany van kötelezve, akinek a részére az ingatlanvagyont a végrehajtó általi kényszereladási eljárás keretében értékesítették (a továbbiakban: fordított adózás). Az állami költségvetést érintő bevételkiesés kezelése érdekében Magyarország felhatalmazást kért arra, hogy a 2006/112/EK irányelv 193. cikkétől eltérő intézkedés bevezetésével lehetővé tegye, hogy a fordított adózás a felszámolási vagy bármely más fizetésképtelenségi eljárás hatálya alatt álló adóalanyok által teljesített egyéb értékesítések és szolgáltatásnyújtások, nevezetesen a tárgyieszköz-értékesítések és a szokásos piaci árat tekintve 100 000 HUF-ot meghaladó összegű termékértékesítések és szolgáltatásnyújtások esetében is alkalmazható legyen.
            
         
               (6)
            
            
               A Magyarország által rendelkezésre bocsátott információk alapján azzal, ha az említett esetekben a vevő lesz a héa megfizetéséért felelős adóalany, egyszerűsödni fog a héabeszedési eljárás, és megelőzhető lesz az adócsalás és az adókikerülés. Magyarország szerint a különös intézkedésnek köszönhetően továbbá csökkennének a költségvetést érő veszteségek, és költségvetési többletbevétel keletkezne.
            
         
               (7)
            
            
               Ezért fel kell hatalmazni Magyarországot arra, hogy a fordított adózást alkalmazza a felszámolási vagy bármely más fizetésképtelenségi eljárás hatálya alatt álló adóalanyok által teljesített tárgyieszköz-értékesítések és a szokásos piaci árat tekintve 100 000 HUF-ot meghaladó összegű termékértékesítések és szolgáltatásnyújtások esetében.
            
         
               (8)
            
            
               A különös intézkedésnek korlátozott időtartamra kell szólnia.
            
         
               (9)
            
            
               Tekintettel a különös intézkedés alkalmazási körére és újszerűségére, fontos értékelni annak hatásait. Ezért amennyiben Magyarország a különös intézkedés 2021. utáni meghosszabbítását venné fontolóra, legkésőbb 2020. december 31-ig meghosszabbítás iránti kérelmet és a különös intézkedés felülvizsgálatát is tartalmazó jelentést kell benyújtania a Bizottsághoz.
            
         
               (10)
            
            
               A különös intézkedés a végső fogyasztói szinten beszedett adóbevétel teljes összegét csak elhanyagolható mértékben fogja befolyásolni, és nem lesz kedvezőtlen hatással az Unió hozzáadottérték-adóból származó saját forrásaira,
            
         ELFOGADTA EZT A HATÁROZATOT:
   1. cikk
   A 2006/112/EK irányelv 193. cikkétől eltérve Magyarország felhatalmazást kap annak előírására, hogy az az adóalany legyen köteles megfizetni a héát, akinek a részére a következő értékesítések, illetve szolgáltatásnyújtások bármelyike történik:
   
               a)
            
            
               felszámolási vagy bármely más fizetésképtelenségi eljárás hatálya alatt álló adóalany által teljesített tárgyieszköz-értékesítés;
            
         
               b)
            
            
               a teljesítésekor a szokásos piaci árat tekintve 100 000 HUF-ot meghaladó összegű termékértékesítés és szolgáltatásnyújtás, amennyiben a termékértékesítést vagy szolgáltatásnyújtást teljesítő adóalany felszámolási vagy bármely más fizetésképtelenségi eljárás hatálya alatt áll.
            
         2. cikk
   Ez a határozat a róla szóló értesítés napján lép hatályba.
   Ez a határozat 2021. december 31-én hatályát veszti.
   3. cikk
   Ennek a határozatnak Magyarország a címzettje.
   
      Kelt Brüsszelben, 2018. május 25-én.
      
         
            a Tanács részéről
         
         
            az elnök
         
         V. GORANOV
      
   
   
      (1)  HL L 347., 2006.12.11., 1. o.